《彦升索春晖亭诗予昔登亭上见凡赋诗率比兴於》
宋代·李新

雕龙雏老师，块坐司莩灰。
东皇驾青车，先动一信来。
咸池洗日光，拥出扶桑台。
从前幽谷根，细甲亦以开。
百嘉各分荣，差遍岭头梅。
玉壶花箙迟，舒景讵可催。
河冰澌液流，暖意何限回。
要见物化工，无处求枯摧。
晴晖最浩荡，气律浃九垓。
慈母融和心，抚弄从提孩。
明眸照封胡，笑齿发老莱。
君求赋春晖，世岂无邹枚。
孝报日益丰，但先植三槐。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。